חמזה צ'ודהורי

חמזה דיואן צ'ודהורי (באנגלית: Hamza Dewan Choudhury, בבנגלית: হামজা দেওয়ান চৌধুরী; נולד ב-1 באוקטובר 1997 בלאפבורו שבאנגליה) הוא כדורגלן בנגלי-אנגלי המשחק בעמדת הקשר האחורי בקבוצת לסטר סיטי מהפוטבול ליג צ'מפיונשיפ ובנבחרת בנגלדש.

 תחילת חייו 
צ'ודהורי נולד בלאפבורו  שבאנגליה לאב גרנדי ולאם בנגלית. הוא גדל בבית מוסלמי בנגלי מסורתי עם אמו ועם אביו החורג, וערך ביקורים בבנגלדש מאז שהיה ילד.

 קריירת מועדונים 
צ'ודהורי גדל במחלקת הנוער של לסטר סיטי, אליה הצטרף בשנת 2005 בגיל שבע.

ב-27 בפברואר 2016 הושאל למשך לבורטון אלביון מהפוטבול ליג הראשונה. הוא ערך 13 הופעות ליגה במהלך תקופת ההשאלה, והעפיל עם המועדון לפוטבול ליג צ'מפיונשיפ לראשונה בהיסטוריה של המועדון. ב-6 באוגוסט הושאל פעם נוספת לבורטון אלביון, למשך עונת . באותו יום הוא ערך את הופעת הבכורה שלו בפוטבול ליג צ'מפיונשיפ, בהפסד 3–4 לנוטינגהאם פורסט במסגרת המחזור הראשון. הוא ערך 13 הופעות ליגה במהלך תקופת ההשאלה, שהסתיימה ב-3 בינואר 2017.

ב-19 בספטמבר 2017 ערך את הופעת הבכורה שלו בקבוצה הבוגרת של לסטר סיטי, בניצחון 0–2 על ליברפול במסגרת הסיבוב השלישי של גביע הפוטבול ליג לעונת . ב-28 בנובמבר ערך את הופעת הבכורה שלו בפרמייר ליג, בניצחון 1–2 על טוטנהאם הוטספר במסגרת המחזור ה-14 לעונת 2017/2018.

ב-30 באוגוסט 2019 חתם על חוזה חדש לארבע שנים במועדון. ב-1 בינואר 2020 הבקיע את שער הבכורה שלו במועדון, בניצחון 0–3 על ניוקאסל יונייטד במסגרת המחזור ה-21 בליגה לעונת 2019/2020.

ב-22 באוקטובר 2020 ערך את הופעת הבכורה שלו במסגרת אירופית, כשנכנס כמחליף בדקה ה-71 בניצחון 0–3 על זוריה לוהנסק במסגרת שלב הבתים של הליגה האירופית לעונת 2020/2021. בכך הפך לשחקן ממוצא בנגלי הראשון שעורך הופעה במסגרת אירופית. שבוע לאחר מכן הבקיע את שער הבכורה שלו בטורניר, בניצחון 1–2 על א.א.ק. אתונה במסגרת שלב הבתים.

ב-15 במאי 2021 עלה מהספסל בדקה ה-82 בניצחון 0–1 על צ'לסי במסגרת גמר גביע ה-FA לעונת , וזכה בתואר הראשון שלו בקריירה.

ב-10 באוגוסט 2022 הושאל לווטפורד מהפוטבול ליג צ'מפיונשיפ למשך עונת 2022/2023. ב-12 באוגוסט ערך את הופעת הבכורה שלו במועדון, בניצחון 0–1 על ברנלי במסגרת המחזור השלישי בליגה. הוא ערך 36 הופעות ליגה במהלך תקופת ההשאלה.

בעונת 2023/2024 שיחק עם לסטר סיטי בפוטבול ליג צ'מפיונשיפ, וערך 34 הופעות ליגה בעונה זו, שהסתיימה בחזרתה של הקבוצה לפרמייר ליג. את עונת 2024/2025 פתח עם לסטר סיטי, וב-27 בינואר הושאל לשפילד יונייטד מהפוטבול ליג צ'מפיונשיפ עד לתום העונה. ב-1 בפברואר ערך את הופעת הבכורה שלו במועדון, בניצחון 0–1 על דרבי קאונטי במסגרת המחזור ה-30 בליגה. הוא ערך 19 הופעות ליגה במהלך תקופת ההשאלה, ובתום העונה חזר ללסטר סיטי.

 קריירה בין-לאומית 
ב-26 במאי 2018 ערך צ'ודהורי את הופעת הבכורה שלו בנבחרת אנגליה עד גיל 21, בניצחון 1–2 על נבחרת סין עד גיל 21 במסגרת טורניר טולון 2018. הוא נכלל בסגל הנבחרת לטורניר אליפות אירופה עד גיל 21 בשנת 2019, וערך הופעה אחת בטורניר, בהפסד 1–2 לנבחרת צרפת עד גיל 21 במסגרת משחק הפתיחה של שלב הבתים, בו קיבל כרטיס אדום ישיר.

על-אף שהיה זכאי לשחק עבור נבחרות בנגלדש וגרנדה, הצהיר צ'ודהורי בחודש אוקטובר 2019 על רצונו לשחק עבור נבחרת אנגליה. עם זאת, ב-27 בפברואר 2024 פורסם כי הוא היה במגעים להצטרפות לנבחרת בנגלדש לקראת משחקי מוקדמות מונדיאל 2026 בחודש מרץ. ב-23 באוגוסט קיבל צ'ודהורי דרכון בנגלי, וב-24 בספטמבר הנפיקה עבורו התאחדות הכדורגל האנגלית תעודת אי-התנגדות , המאפשרת לו לייצג את בנגלדש באופן רשמי. ב-19 בדצמבר עבר לייצג את בנגלדש באופן רשמי.

ב-9 בפברואר 2025 נכלל בסגל נבחרת בנגלדש לקראת משחק מוקדמות גביע אסיה 2027 נגד נבחרת הודו. ב-25 במרץ ערך את הופעת הבכורה שלו בנבחרת, בתיקו 0-0 נגד נבחרת הודו. ב-4 ביוני הבקיע את שער הבכורה שלו בנבחרת, בניצחון 0–2 על נבחרת בהוטן במשחק ידידות.

 חיים אישיים 
צ'ודהורי יודע לדבר סילהטי  ברמה טובה. הוא מוסלמי סוני, ונכח בצעירותו במדרסת ערב. בנוסף, סיפר כי לפני שהוא עוזב את חדר ההלבשה לקראת משחק, הוא מדקלם חלקים מהקוראן.

בחודש אפריל 2019 התנצל על ציוצים היסטוריים שלו מהעבר בטוויטר שעסקו בגזע ובהתאבדות. מאוחר יותר הוא הואשם על-ידי התאחדות הכדורגל האנגלית בהתנהגות בלתי הולמת, ונקנס ב-5,000 לירה שטרלינג ונשלח לקורס חינוכי.

צ'ודהורי נשוי ואב לשלושה ילדים שנולדו בשנים 2018, 2020 ו-2023.

ב-19 בינואר 2024 נתפס נוהג בשכרות בצד הלא נכון של הכביש בווסט ברידג'פורד, לאחר ששכח את הטלפון הסלולרי שלו במסעדה. הוא קיבל שלילת רישיון נהיגה ונקנס ב-20,000 לירה שטרלינג.

לאחר הניצחון בגמר גביע ה-FA בשנת 2021, צ'ודהורי וחברו לקבוצה וסלי פופאנה חגגו כשהם עטופים בדגל הפלסטיני, במהלך מבצע שומר החומות. בחודש אוקטובר 2023 השתמש בביטוי "מהנהר עד לים" בטוויטר, לאור מלחמת חרבות ברזל. מאוחר יותר, ביקשה התאחדות הכדורגל האנגלית מהמועדונים באנגליה שיבקשו משחקניהם לא להשתמש בביטוי זה ברשתות החברתיות.

 קישורים חיצוניים 

 הערות שוליים 

קטגוריה:כדורגלנים בנגלים
קטגוריה:קשרי כדורגל בנגלים
קטגוריה:כדורגלנים אנגלים
קטגוריה:קשרי כדורגל אנגלים
קטגוריה:כדורגלני לסטר סיטי
קטגוריה:כדורגלני בורטון אלביון
קטגוריה:כדורגלני ווטפורד
קטגוריה:כדורגלני שפילד יונייטד
קטגוריה:כדורגלני נבחרת בנגלדש
קטגוריה:ילידי 1997